Broj: 711-I-1854-M-157/23-02-23

Zagreb, 14. rujna 2023.

 **IVANA MEHLE**

 zamjenica ravnatelja Hrvatskog zavoda za

 zapošljavanje

**Predmet: mišljenje na zahtjev obveznice Ivane Mehle**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 6. rujna 2023. pod brojem 711-U-6849-M-157/23-01-26 zaprimilo je zahtjev za davanjem mišljenja koji je podnijela obveznica Ivana Mehle, zamjenica ravnatelja Hrvatskog zavoda za zapošljavanje.

U podnesenom zahtjevu obveznica je navela da od 5. rujna 2023. radi na radnom mjestu zamjenice ravnatelja Hrvatskog zavoda za zapošljavanje te da je ujedno članica Nadzornog odbora trgovačkog društva HŽ Cargo d.o.o., članica Nadzornog odbora trgovačkog društva Hrvatski radio Karlovac d.o.o. i članica Upravnog vijeća Doma zdravlja Karlovac. U nastavku traži mišljenje može li ostati članicom navedenih tijela i ako ne, u kojem roku mora poslati obavijest o odstupanju iz istih, te na koji način i u kojem roku mora objaviti svoje imovinsko stanje.

Povodom navedenog zahtjeva obveznice, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 24. sjednici održanoj 14. rujna 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istoga članka ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Prema stavku 3. istoga članka ZSSI-a Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a prema stavku 4. predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Uvidom u Rješenje o imenovanju zamjenice ravnatelja Hrvatskog zavoda za zapošljavanje („Narodne novine“, broj 104/23.) utvrđeno je da je istim Rješenjem Ivana Mehle na sjednici Vlade Republike Hrvatske održanoj 31. kolovoza 2023. imenovana zamjenicom ravnatelja Hrvatskog zavoda za zapošljavanje.

Uvidom u podatke sudskog registra Trgovačkog suda u Zagrebu utvrđeno je da je Republika Hrvatska jedini osnivač javne ustanove Hrvatski zavod za zapošljavanje.

Također, uvidom u podatke sudskog registra Trgovačkog suda u Zagrebu, utvrđeno je da Ivana Mehle obnaša funkciju zamjenice predsjednika Nadzornog odbora trgovačkog društva HŽ Cargo d.o.o. kojem je jedini član Republika Hrvatska.

Nadalje, uvidom u podatke sudskog registra Trgovačkog suda u Zagrebu – stalna služba u Karlovcu utvrđeno je da Ivana Mehle obnaša funkciju predsjednice Nadzornog odbora trgovačkog društva Hrvatski radio Karlovac d.o.o. kojemu su osnivači: Grad Karlovac, trgovačka društva Vodovod i kanalizacija d.o.o., Čistoća d.o.o., Zelenilo d.o.o., Mladost d.o.o. i Gradska toplana d.o.o. te Stečajna masa iza trgovačkog društva Toplana d.o.o.

Uvidom u Odluku o popisu pravnih osoba od posebnog interesa za Karlovačku županiju (Glasnik Karlovačke županije, broj 23b/14.) utvrđeno je da je navedenu odluku donijela Županijska skupština Karlovačke županije na sjednici održanoj 4. lipnja 2014. te da je istom Dom zdravlja Karlovac utvrđen ustanovom od posebnog interesa za Karlovačku županiju kao jedinicu područne (regionalne) samouprave.

Povjerenstvo nastavno na sve navedeno utvrđuje da se promatrajući pravni oblik Hrvatskog zavoda za zapošljavanje te osnivače trgovačkih društava HŽ Cargo d.o.o. i Hrvatski radio Karlovac d.o.o. ne radi o povezanim trgovačkim društvima. Naime, Hrvatski zavod za zapošljavanje nije trgovačko društvo već javna ustanova, a jedini osnivač trgovačkog društva HŽ Cargo d.o.o. je Republika Hrvatska dok su osnivači trgovačkog društva Hrvatski radio Karlovac d.o.o. jedinica lokalne samouprave, pet trgovačkih društava te stečajna masa, slijedom čega se ne može smatrati da bi postojala dopuštena iznimka članstva u nadzornim odborima navedenih trgovačkih društava.

Povjerenstvo nadalje utvrđuje da temeljem članka 18. stavka 2. ZSSI-a nema zapreke da obveznica nastavi obnašati dužnost članice Upravnog vijeća Doma zdravlja Karlovac budući da se radi o ustanovi koju je predstavničko tijelo Karlovačke županije utvrdilo pravnom osobom od posebnog interesa za Karlovačku županiju, ali se napominje da za navedeno članstvo obveznica sukladno istoj odredbi ZSSI-a nema pravo na naknadu, osim prava na naknadu putnih i drugih opravdanih troškova.

Ukazuje se stoga obveznici da je na temelju članka 8. stavka 1. ZSSI-a dužna razriješiti situaciju obnašanja funkcije predsjednice Nadzornog odbora trgovačkog društva Hrvatski radio Karlovac d.o.o. i zamjenice predsjednika Nadzornog odbora trgovačkog društva HŽ Cargo d.o.o. s istodobnim obnašanjem dužnosti zamjenice ravnatelja Hrvatskog zavoda za zapošljavanje u roku od 60 dana od dana imenovanja na navedenu javnu dužnost.

Također se napominje da je obveznica dužna, sukladno članku 10. stavku 2. ZSSI-a, podnijeti imovinsku karticu na način i u sadržaju propisanom člankom 11. ZSSI-a i to u roku od 30 dana od dana stupanja na dužnost zamjenice ravnatelja Hrvatskog zavoda za zapošljavanje.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznici Ivanip Mehle, elektroničkim putem
2. Objava na internetskoj stranici Povjerenstva
3. Pismohrana